Iqembu Lenguqu eleCaps United Libikwa Selivukile 
Selivuke khwatshu iqembu lenguqu eliphethe isicoco se PSL ele CAPS United lona elenelise ukuthola imiklomelo elitshumi emidlalweni yalo emine edluleyo.
BULAWAYO — Iqembu leMakepekepe linqobe ele Ngezi Platinum nge 3 ka nya ngempelansonto eyedluleyo okuyimpumela etsho ukuba liqhubekela phambili likhuphuka engalaneni yemiklomelo njengoba selihlezi endaweni yetshumi lantathu ikanti ensukwini ezedluleyo belihlezi endaweni yesithathu nxa usuka emsileni wengalane. Umsekeli kamqeqetshi weqembu le CAPS United uMark Mathe uthi ngendlela iqembu leli eselidlala ngayo selizayala lilokhu linqoba. “ Phambilini kokunqoba iqembu le Ngezi Platinum iqembu le CAPS United litshaye ele FC Platinum okungelinye lalo elilwisa ukuphakamisa isicoco lonyaka nge 2 ka 1. Ukunqotshwa kweqembu le Ngezi Platinum Stars kulitshiye selihlezi endaweni yesibili engalaneni lingemva kweqembu le Chicken Inn elinqobe ele Black Rhinos nge 1 ka nya njalo elilemiklomelo engamatshumi amane lanhlanu njalo litshiya ele Ngezi ngemiklomelo embili. Iqembu le FC Platinum lihlezi endaweni yesithathu lilemiklomelo engamatshumi amane lambili njalo linqobe ele Triangle nge 1 ka nya ngempelaviki edluleyo. Kusenjalo imidlalo ye Zimbabwe National Youth Games iqale namhla emadolobheni abalisa ele Hwange, KoBulawayo kanye le Victoria Falls. Imidlalo le yona kahle kahle iqoqwa yi sabelo se Matabeleland North kodwa idolobho lako Bulawayo licelwe ukuba liqoqe imidlalo efana le swimming, tennis, hockey, cricket, cycling, shooting kanye le handball njengoba kungelandawo zokudlalela limidlalo edolobheni le Hwange kanye lase Victoria Falls. Eminyakeni eyedluleyo imidlalo ye Zimbabwe National Youth Games ibidlalwa ngabasakhulayo abangaphansi kweminyaka engamatshumi amabili kodwa lonyaka labaleminyaka elitshumi lathoba minwe mbili kanye labaleminyaka engamatshumi amabili lantathu labo bayingxenye yayo. Lemidlalo yengezelelwe njengoba eminyakeni bekudlalwa imidlalo eyithoba minwe mbili kodwa lonyaka kukhangelelwe ukuba kudlalwe imidlalo engamatshumi amabili lambili.